SKRIFTLIG FORESPØRGSEL E-3420/00

af Torben Lund (PSE) og Helle Thorning-Schmidt (PSE) til Kommissionen

(7. november 2000)

Om: Gennemførelse af traktatens artikel 13

Under debatten om forslag til Rådets direktiv om generelle rammebestemmelser om ligebehandling med hensyn til beskæftigelse og erhverv tilkendegav kommissionsmedlem Anna Diamantopoulou, at Kommissionen af lovtekniske grunde ikke kunne støtte et forslag om, at der i direktivet blev medtaget en bestemmelse om, at man inden 3 år skulle sikre beskyttelse mod samtlige former for forskelsbehandling, og ikke kun på arbejdsmarkedet.

Er Kommissionen enig med spørgerne i, som det blev fremhævet under Europa-Parlamentets debatter om såvel direktivet om gennemførelse af princippet om ligebehandling af alle uanset race eller etnisk oprindelse og direktivet om generelle rammebestemmelser om ligebehandling med hensyn til beskæftigelse og erhverv, at der skal sikres beskyttelse mod samtlige former for forskelsbehandling som omhandlet i artikel 13?

Hvornår vil Kommissionen fremlægge yderligere direktivforslag, der skal fuldende gennemførelsen af artikel 13, så denne forskelsbehandling mellem forskellige former for forskelsbehandling ophæves?

Svar afgivet på Kommissionens vegne af Anna Diamantopoulou

(14. december 2000)

Kommissionen mener også, at det er vigtigt at sikre lovmæssig beskyttelse mod samtlige former for forskelsbehandling, der er omhandlet i EF-traktatens artikel 13 (tidligere artikel 6 A). Den forslagspakke, som Kommissionen fremsatte den 25. november 1999(1), omfattede alle de forhold, som er omhandlet i artikel 13, med undtagelse af køn. Princippet om ligebehandling af mænd og kvinder er allerede fastsat i flere direktiver, særlig i Rådets direktiv 76/207/EØF af 9. februar 1976 om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår(2), som der er fremsat et særskilt forslag til ændring af i henhold til EF-traktatens artikel 141 (tidligere artikel 119)(3). Som det ærede parlamentsmedlem ved, har Rådet nu vedtaget alle pakkens tre dele.

Som anført af det ærede medlem så tilkendegav kommissæren med ansvar for beskæftigelse og sociale anliggender under parlamentsdebatten, at Kommissionen ikke kunne støtte et forslag til ændring af direktivet vedrørende ligebehandling med hensyn til beskæftigelse og erhverv(4), som ville indebære, at man inden 3 år skulle sikre beskyttelse mod samtlige former for forskelsbehandling, som er omhandlet i artikel 13. Som kommissæren anførte, så burde der ved gennemførelsen af handlingsprogrammet til bekæmpelse af forskelsbehandling fra 2001-2006 fremkomme vigtige oplysninger, som kan danne grundlag for fremtidig lovgivning. Kommissionen vil overveje alle oplysninger, inden den tager stilling til, om der er behov for flere lovforslag for at bekæmpe forskelsbehandling, som ikke er omfattet af den gældende fællesskabslovgivning.

Som det næste skridt i retning af at gennemføre artikel 13 har Kommissionen til hensigt at fremsætte et forslag til direktiv om bekæmpelse af forskelsbehandling mellem kønnene inden for andre områder end beskæftigelse og erhverv.

(1) KOM(1999) 564 endelig udg., EFT C 177 E af 27.6.2000, KOM(1999) 566 endelig udg., KOM(1999) 567 endelig udg.

(2) EFT L 39 af 14.2.1976.

(3) KOM(2000) 334 endelig udg.

(4) EFT L 39 af 14.2.1976.